<classify> WADAU wa mawasiliano wameshitukia athari zitakazowapata endapo serikali itazingatia msimamo wake wa kusitisha laini zisizo na usajili wa alama za vidole, kwa kuamua kukutana kuweka mikakati ya pamoja kuhimiza wananchi kusajili.Zikiwa zimebaki siku 24 kabla ya ukomo wa usajili wa laini za simu, Mwenyekiti wa Kamati ya Uhamasishaji kuhusu usajili wa laini, Jackson Mmbando alisema jana kwamba leo wanafanya mkutano jijini Dar es Salaam utakaohusisha zaidi ya wadau 250.Mkutano huo wa pamoja utahusisha taasisi mbalimbali zikiwamo benki, watoa huduma, wasanii na watu maarufu ambao kufungwa kwa laini za simu kutawaathiri kimapato na mawasiliano.Lengo ni kuwashirikisha kuhusu athari zitakazotokea endapo serikali itasimamia msimamo wake wa kufunga laini zote ambazo hazijasajiliwa. Tunataka wadau wafahamu kwamba wao pia wanapaswa kuzungumza kuwaambia wateja na mashabiki umuhimu wa kusajili, amesema Mmbando.Kamati hiyo maalumu iliundwa hivi karibuni na kampuni zote za simu za mkononi chini ya uratibu wa Mamlaka ya Mawasiliano Tanzania TCRA, lengo likiwa kuhamasisha na kuelimisha umma kuhusu usajili wa laini kabla ya Desemba 31, mwaka huu.Baada ya kubaini takribani mikoa 14 ambayo haijafanya vizuri katika usajili wa laini, Mmbando alisema wamewaomba wakuu wa mikoa husika wawatangazie wananchi wajitokeze kusajili kabla ya muda wa ukomo.Miongoni mwake ni Mjini Magharibi, Shinyanga, Singida, Mara, Kilimanjaro, Manyara, Lindi, Mtwara, Ruvuma na Tabora.Akizungumzia sababu, alisema, kuna wengine ukiwapigia wanakuambia kuwa hawana muda. Unakuta kuna watu wanazo namba za NIDA lakini hawajaenda kusajili wanasubiri dakika za mwisho. Mikakati mingine ni kuwezesha vitambulisho vya taifa hadi ngazi ya mitaa.  <topic>: kitaifa 